Document ID: 32014R1119

KOMISJONI MÄÄRUS (EL) nr 1119/2014,
16. oktoober 2014,
millega muudetakse Euroopa Parlamendi ja nõukogu määruse (EÜ) nr 396/2005 III lisa seoses bensalkooniumkloriidi ja didetsüüldimetüülammooniumkloriidi jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 16 lõike 1 punkti a,
ning arvestades järgmist:
(1)
Seni ei ole bensalkooniumkloriidi ja didetsüüldimetüülammooniumkloriidi kohta kehtestatud jääkide maksimaalset piirnormi ning nimetatud aineid ei ole kantud määruse (EÜ) nr 396/2005 IV lisasse.
(2)
Bensalkooniumkloriid ei ole vastavalt Euroopa Parlamendi ja nõukogu määrusele (EÜ) nr 1107/2009 (2) taimekaitsevahendites kasutamiseks lubatud toimeaine. Didetsüüldimetüülammooniumkloriid kiideti heaks dekoratiivkultuuride jaoks ettenähtud taimekaitsevahendite toimeainena, kuid kõik didetsüüldimetüülammooniumkloriidi sisaldavate taimekaitsevahendite kasutamiseks antud load on pärast heakskiidu tühistamist kehtetuks tunnistatud (3). Mõlemat ainet kasutatakse biotsiidina desinfitseerimiseks. Selline kasutusviis võib tekitada toidus avastatavaid jääke.
(3)
Komisjon on saanud liikmesriikidelt ja ettevõtjatelt andmeid, mis näitavad, et bensalkooniumkloriid ja didetsüüldimetüülammooniumkloriid esinevad teatavates toodetes või nende pinnal jääkidena kogustes, mis on suuremad kui määruses (EÜ) nr 396/2005 sätestatud jääkide piirnorm 0,01 mg/kg.
(4)
Euroopa Toiduohutusamet (edaspidi „toiduohutusamet”) kogus 2012. ja 2013. aastal seireandmeid, et uurida bensalkooniumkloriidi ja didetsüüldimetüülammooniumkloriidi jääkide esinemist toidus. Liikmesriikide ja toidukäitlejate esitatud andmete kohaselt varieerub nimetatud ainete kogus sõltuvalt nende päritolust ja tootest, kuid sageli ületab see vaikimisi ettenähtud jääkide piirnormi 0,01 mg/kg. Need andmed tõendavad, et bensalkooniumkloriidi ja didetsüüldimetüülammooniumkloriidi esinemine teatavates toodetes või nende pinnal on vältimatu.
(5)
Toiduohutusamet esitas tehnilise aruande (4) kogutud andmete statistilise hindamise kohta. Toiduohutusamet hindas, kas komisjoni talituste kavandatud ajutiste jääkide piirnormidega tagatakse tarbijate piisav kaitse seoses nende võimaliku jääkidega kokkupuutega, mis on tingitud nende ainete kasutamisest biotsiidides, ning esitas põhjendatud arvamuse kavandatud jääkide piirnormide kohta (5). Toiduohutusamet edastas aruande ja arvamuse komisjonile ja liikmesriikidele ning tegi need üldsusele kättesaadavaks.
(6)
Toiduohutusamet jõudis oma põhjendatud arvamuses järeldusele, et kuigi riskihindamist mõjutab kättesaadava teabe piiratusest tingitud ebaselgus, kaitstakse kavandatavate ajutiste jääkide piirnormidega tarbijaid eeldatavasti piisavalt. Toiduohutusamet võttis arvesse Saksamaa asutuse Bundesinstitut für Risikobewertung (BfR) (6) (7) tehtud bensalkooniumkloriidi ja didetsüüldimetüülammooniumkloriidi tervisemõju hinnangut. Ei tarbijate eluaegsel kokkupuutel kõnealuste ainetega kõikide neid sisaldada võivate toiduainete tarbimise kaudu ega ka lühiajalisel kokkupuutel asjaomaste põllukultuuride äärmusliku tarbimise korral ei ilmnenud ohtu ületada lubatud päevast tarbimiskogust või akuutset standarddoosi. Toiduohutusamet tegi ettepaneku bensalkooniumkloriidi jäägi määratluse muutmiseks.
(7)
Bensalkooniumkloriidi ja didetsüüldimetüülammooniumkloriidi puhul on asjakohane kehtestada ajutised jääkide piirnormid, mis põhinevad olemasolevatel seireandmetel ja toiduohutusameti põhjendatud arvamusel. Kõnealused ajutised jääkide piirnormid tuleks viie aasta jooksul üle vaadata, et hinnata uusi andmeid ja teavet, mis muutub kättesaadavaks.
(8)
Tuginedes toiduohutusameti põhjendatud arvamusele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(9)
Määrust (EÜ) nr 396/2005 tuleks seepärast vastavalt muuta.
(10)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. oktoober 2014

Labels: 1
17
0
3
6